ئەحمەد عیسا مەعسەراوی

دکتۆر ئەحمەد عیسا حەسەن مەعسەراوی (بە عەرەبی: أحمد عیسی المعصراوی؛ لەدایکبووی ١ی ئازاری ١٩٥٣) زانایەکی دیاری میسرییە لە بواری قیڕائات و زانستەکانی قورئاندا. ئەو پێشتر پلەی شێخی گشتیی قورئانخوێنانی میسری بەدەستەوە بووە و مامۆستایە لە زانکۆی ئەزھەر و خاوەنی بڕوانامەی دکتۆرایە لە فەرموودەناسیدا.

 ژیانی سەرەتایی و خوێندن 
ئەحمەد مەعسەراوی لە گوندی دندیت لە پارێزگای دەقھەلیە لەدایک بووە. ھەر لە منداڵییەوە بەھرەی لەبەرکردنی دەرکەوت و پێش ئەوەی تەمەنی بگاتە دە ساڵ، ھەموو قورئانی لەبەر کرد. دوای ئەوە، ڕووی لە قاھیرە کرد و پەیوەندیی بە پەیمانگای قیڕائاتی خازندارەوە کرد لە ناوچەی شوبرا. لەوێ لەسەر دەستی گەورە زانایانی وەک شێخ محەممەد عەتر و شێخ ئەحمەد ئەشمونی خوێندی.

بۆ خوێندنی ئەکادیمی، پەیوەندیی بە کۆلێژی توێژینەوە ئیسلامییەکانەوە کرد لە زانکۆی ئەزھەر و لە ساڵی ١٩٨٠دا بڕوانامەی بەکالۆریۆسی بەدەستھێنا. دواتر خوێندنی باڵای تەواو کرد و بڕوانامەی ماستەری لە ساڵی ١٩٨٩ و دکتۆرای لە ساڵی ١٩٩٢دا لە بواری فەرموودە و زانستەکانیدا بە پلەی نایاب بەدەستھێنا.

 ژیانی پیشەیی و پۆستەکان 
شێخ مەعسەراوی ژیانی پیشەیی خۆی لە نێوان وانەوتنەوە و خزمەتکردنی قورئاندا دابەش کردووە:

مامۆستایەتی: لە ساڵی ١٩٧٦ تا ١٩٩٣ وەک مامۆستا لە پەیمانگا ئەزھەرییەکان کاری کردووە. دواتر، بووەتە مامۆستا، پاشان پرۆفیسۆری یاریدەدەر و دواجار پرۆفیسۆر لە بەشی توێژینەوە ئیسلامییەکان لە زانکۆی ئەزھەر.

پلە کارگێڕییەکان:

١-لە ساڵی ٢٠٠٣ بووە سەرۆکی لیژنەی پێداچوونەوەی قورئان لە کۆمەڵەی توێژینەوەی ئیسلامی.

٢-لە ساڵی ٢٠٠٤دا، وەک شێخی گشتیی قورئانخوێنانی میسر دەستنیشان کرا. لە ساڵی ٢٠١٤دا بەھۆی ھەڵوێستی سیاسییەوە لەم پلەیە لابرا.

٣-ئەندامی لیژنەی تاقیکردنەوەی قورئانخوێنان بووە لە ڕادیۆ و تەلەڤیزیۆنی میسر.

 چالاکییەکان و بەرھەمەکان 
شێخ مەعسەراوی وەک دادوەر بەشداریی لە دەیان پێشبڕکێی نێودەوڵەتیی قورئاندا کردووە لە وڵاتانی وەک تورکیا، بروونای، قەتەر، دوبەی و سەنیگال. ھەروەھا، خاوەنی چەندین کتێب و لێکۆڵینەوەیە، لەوانە:

 منحة الفتاح في أحاديث النكاح
 أحكام النذور من سنة الرسول
 دراسات في علوم الحديث
 المفصل فی القراءات اڵاربعە عشر

جگە لەمانە، خاوەنی چەندین تۆماری دەنگی و ڤیدیۆییە لە خوێندنەوەی قورئاندا و سەرپەرشتیی پلاتفۆرمی "سەنەد" دەکات بۆ فێرکردنی قورئان لە ڕێگەی ئینتەرنێتەوە.

 ژیانی تایبەت 
شێخ مەعسەراوی لە تەمەنی ٢١ ساڵیدا ھاوسەرگیریی کردووە و خاوەنی نۆ منداڵە. لە ئێستادا، لە شاری دەوحە لە وڵاتی قەتەر نیشتەجێیە.

 سەرچاوەکان 

پۆل:قورئانخوێنان
پۆل:لەدایکبووانی ١٩٥٣